ועדת הכלכלה, כנסת 18, פרוטוקול מספר 929, 2012-07-24 10:00

חמד עמאר: אני פותח את ישיבת ועדת הכלכלה.

חמד עמאר: בוקר טוב לכולם.

חמד עמאר: הצעת חוק לתיקון פקודת התעבורה (חובת שליחת דוחות תאונה לרשויות), התשע"ב-2012, של חבר הכנסת זאב בילסקי, חבר הכנסת יריב לוין.

חמד עמאר: ההצעה עברה בקריאה טרומית ב-27.6.2012.

חמד עמאר: אני מבקש ממציע ההצעה להציג לנו אותה.

זאב בילסקי: אני שמח מאוד שאתה, אדוני היושב-ראש, יושב הראש של הישיבה הזאת.

זאב בילסקי: המשותף בינינו זאת המלחמה הבלתי פוסקת בתאונות דרכים.

זאב בילסקי: אני עוסק בכך עשרים ומשהו שנים.

זאב בילסקי: כל קצין משטרה כבר מכיר אותי לפני ולפנים.

זאב בילסקי: כל פעם הייתי צריך לעשות ככה, צריך לעשות ככה.

זאב בילסקי: אני שמח ששלושת חברי הכנסת יחד איתי הצענו את ההצעה הזאת, היא עברה והממשלה הסכימה לה.

זאב בילסקי: הבסיס של ההצעה מאוד מאוד פשוט.

זאב בילסקי: הוא מבוסס על הניסיון שלי כראש רשות.

זאב בילסקי: כאשר יש תאונה היחידי לפי החוק שמוסמך לשחרר את כלי הרכב שהיו בתאונה זה שוטר.

זאב בילסקי: כתוצאה מזה ישנם את אותם בוחנים, את אותם אנשים שהמשטרה הכשירה.

זאב בילסקי: הם בדרך כלל עמוסים בהרבה מאוד עבודה.

זאב בילסקי: הם מגיעים לתאונה ובוחנים מה קרה.

זאב בילסקי: אני הייתי באופן אישי יוצא לכל תאונה עם נפגעים שהייתה ברעננה.

זאב בילסקי: מה שלמדתי שם לא למדתי בשום מקום אחר.

זאב בילסקי: אחר כך הייתי קורא למהנדסים ולכולם ואומר להם בדיוק מה צריך לעשות שם.

זאב בילסקי: אם פעם אחת קורת תאונה יכולה גם לקרות תאונה נוספת בגלל אותה סיבה, אלא אם טיפלת בזה.

זאב בילסקי: הייתי רואה את אותו בוחן משטרה שמשרטט, שבודק, ששואל.

זאב בילסקי: אחר כך בביפר היו כבר מחכות לו שתי תאונות.

זאב בילסקי: אומרים לו לגשת להוד השרון, לגשת לכפר סבא.

זאב בילסקי: הוא סוגר את הפולדר והולך לתאונה הבאה.

זאב בילסקי: הוא עושה את מה שהוא עושה בתאונה הבאה.

זאב בילסקי: בסוף היום יש לו 5,10 תאונות שהוא טיפל בהן.

זאב בילסקי: הוא אוסף את הניירת, מסדר אותה ומוכן להגיש לבית משפט.

זאב בילסקי: הרעיון של החוק הזה הוא לנצל את אותם אנשים מוכשרים שאנחנו מכירים, שהם בעלי ניסיון כדי לדווח דיווח מידי באותו יום, תוך 24 שעות, לראש הרשות או לחברה הלאומית לדרכים.

זאב בילסקי: הם צריכים משהו קצר, להגיד בתאריך כזה וכזה, בשעה כזאת וכזאת היה.

זאב בילסקי: צריך ניסוח משפטי.

זאב בילסקי: צריך להגיד משהו כמו הצומת חשוכה לגמרי, יש לפעול מיד לתיקון.

זאב בילסקי: צריכים לקבוע משהו כמו 30 יום לאותו ראש רשות או למנכ"ל החברה הלאומית לתקן את הטעון תיקון.

זאב בילסקי: אנחנו צריכים לעקוב אחרי זה.

זאב בילסקי: זה יגרום לכך שנחזיר הביתה בחיים הרבה מאוד אנשים שנגזר עליהם היום להיפגע בגלל שהיו אנשים שלא עשו.

זאב בילסקי: אני יכול לתת לכם דוגמאות עד הערב.

זאב בילסקי: ברשויות מקומיות אוהבים לשתול פרחים, עצים ושיחים.

זאב בילסקי: זה מאוד יפה.

זאב בילסקי: בא הגנן, שותל שיח קטן.

זאב בילסקי: תאמינו לי, שיח קטן יפה מאוד, אבל מה לעשות שאחרי שנה השיח נהיה כל כך גדול שהוא מסתיר את שדה הראייה.

זאב בילסקי: כל מי שבא לפנות שמאלה לא רואה שום דבר כי פשוט השיח שם.

זאב בילסקי: אף אחד בעירייה לא יהיה זה שיעמוד ויגיד להעיף את השיח כי הבן אדם לא ראה שהוא פנה שמאלה.

זאב בילסקי: כשתהיה התאונה אותו בוחן שיגיע יראה את זה תוך שנייה.

זאב בילסקי: כל מה שצריך זה שיכתוב שבצומת שהיה בה תאונה היה שיח שהסתיר את שדה הראייה ויש צורך לסלק אותו.

זאב בילסקי: כשהייתי ראש עיר והמזכירה הייתה מודיעה לי הייתי עוזב אנשים באמצע, מבקש סליחה ויוצא למקום התאונה.

זאב בילסקי: אמרו לי פעם שסובארו כחולה נכנסה בעמוד והנהג נלקח לבית חולים.

זאב בילסקי: כשרצתי לשם ראיתי סובארו כחולה ששני הפנסים שלה היו בצדדים, הנהג היה בבית חולים והבוחן עמד .

זאב בילסקי: חזרתי למשרד והמשכתי בסדר יומי.

זאב בילסקי: לאחר שבועיים, שלושה המזכירה מכניסה לי פתק על כך שיש תאונה עם סובארו כחולה בכניסה לרעננה.

זאב בילסקי: קראתי לה ואמרתי לה שזה היה כבר ושתבדוק עוד פעם.

זאב בילסקי: תמיד הם פחדו להתווכח איתי כי בדרך כלל צדקתי.

זאב בילסקי: היא צלצלה לחבר'ה ואמרה שזאת הייתה תאונה שקרתה לפני שבועיים ושהיא כבר דיווחה לראש העיר.

זאב בילסקי: מסתבר שקרתה עוד תאונה עם סובארו כחולה בכניסה לרעננה.

זאב בילסקי: אמרתי שאני מוכרח לצאת לשם כדי לבדוק.

זאב בילסקי: נסעתי לשם והסתבר שמדובר באמצע הקיץ.

זאב בילסקי: עיריית רעננה ידועה במדשאות שלה, ידועה בהשקיית היתר שלה כך שהמים גולשים לכביש והכביש טיפה משופע.

זאב בילסקי: אנשים לוקחים את הסיבוב במהירות של קיץ, הם לא חושבים על המים.

זאב בילסקי: הם מחליקים ישר לתוך עמוד התאורה.

זאב בילסקי: מה לעשות שבסובארו הפנסים מגיעים אחד ליד השני.

זאב בילסקי: למחרת כל הדשא הלך.

זאב בילסקי: במקום זה שמנו משהו אחר.

זאב בילסקי: בחיים יותר אף סובארו לא תיכנס בעמוד התאורה בכניסה לרעננה כי מישהו החליט להשקות את הדשא.

זאב בילסקי: מה שאני מצפה מבוחן משטרה שיגיע לשם זה שעל המקום יכתוב שיש מים על הכביש, שמדובר בחודש יולי ושלפי הערכתו הנהג שנסע במהירות סבירה ביחס לכביש לא ציפה שעיריית רעננה תשקה את הכביש באמצע הקיץ.

זאב בילסקי: מה שאנחנו מבקשים זה שהוועדה תאשר את זה, שנצליח להביא את זה עוד במושב הזה למליאה כדי שנמצא את הנוהל הנכון.

זאב בילסקי: אני סומך על משטרת ישראל שבמהלך החקיקה לקראת השנייה והשלישית נסייג את כל זה.

זאב בילסקי: סך הכל זה גם עניין משפטי שבסופו של דבר צריך להגיע לצד השני.

זאב בילסקי: יש פה הרבה מאוד דברים.

זאב בילסקי: אני חושב שבכך שתהיה הודעה לרשות המוסמכת כדי שתתקן תוך 30 יום את הטעון תיקון אנחנו נציל הרבה מאוד אנשים שברגע זה הם לא יודעים שהצלנו אותם.

זאב בילסקי: אחרי שנעביר את החוק הזה הם יום אחד יהיו חייבים לנו הרבה מאוד.

זאב בילסקי: הם לא ייכנסו לאותם מצבים ששולחים אנשים לבית חולים, לבית לוינשטיין או לבית העלמין רק בגלל שלמישהו לא היה איכפת מספיק כאשר קרתה פעם אחת תאונה.

זאב בילסקי: אני מכיר הרבה מאוד אנשים.

זאב בילסקי: אצלי הם מתחלקים ל-3.

זאב בילסקי: המאושרים זה אלה שלומדים פעם ראשונה שאם קרתה תאונה צריך לתקן אותה, הפחות מאושרים זה אלה שפעם שנייה ושלישית, ויש את אלה שלא לומדים לעולם.

זאב בילסקי: אנחנו צריכים להיות אלה שנעזור לאותם אנשים.

זאב בילסקי: פעם אחת זה מספיק לתקן, לסדר ולהמשיך הלאה.

חוה ראובני: אנחנו כחלק מהממשלה תומכים בהצעה.

חוה ראובני: יכול להיות שיש בפרטים דברים שצריך לדייק בהם.

חוה ראובני: מולנו לא היה איזה מהלך של תיאום.

חוה ראובני: ההצעה פחות קשורה אלינו.

זאב בילסקי: אתם פשוט כל כך רגילים אלי שאני כבר יודע שאתם איתי.

חוה ראובני: אנחנו תמיד עם אדוני.

חוה ראובני: בסופו של דבר החובות המהותיות ומי שמוטלת עליו העבודה זה יותר המשטרה, הרשויות המקומיות, מע"צ.

חוה ראובני: אולי צריך להזכיר כאן גם את הזכייניות שמתחזקות כבישים.

חוה ראובני: יש כמה כאלו.

חוה ראובני: מע"צ מתחזקת נתח נכבד, אבל יש עוד כמה גופים בכבישים הבין עירוניים.

דניאל הרשקוביץ: אנחנו תומכים בהצעה.

דניאל הרשקוביץ: האם חברה כמו שלנו שרוצה לראות אם היו בעיות בכבישים, אם היו תאונות יכולה לפנות אחר כך ולקבל את הנתונים?

דניאל הרשקוביץ: אני רוצה להתחבר לעניין הזה וללמוד מהבעיות שהצטברו בשטח.

דניאל הרשקוביץ: ראוי שיהיה כתוב באיזה שהוא מקום שגופים שמעוניינים או יש להם נגיעה לעניין הזה, יוכלו לפנות ולקבל את הנתונים.

זאב בילסקי: ללא ספק.

זאב בילסקי: האינפורמציה הזאת לא צריכה להיות אינפורמציה שמית של אנשים.

דניאל הרשקוביץ: אותי לא מעניין שמי.

דניאל הרשקוביץ: מה שמעניין אותי כשאני מטפל בתאונה זה לראות אם היו תאונות מהסוג הזה שיש להן איזה שהוא הסבר.

זאב בילסקי: בהחלט, תוך שמירה על צניעות הפרט.

זאב בילסקי: זה יהיה דבר שהוא בנוי.

זאב בילסקי: החלום שלי הוא שיום אחד ראש רשות ייבחן על המלחמה שלו בתאונות הדרכים.

זאב בילסקי: עד היום אף ראש רשות לא נלחם או לא נפל על תאונות דרכים.

זאב בילסקי: כל ראש רשות שבא מבקש שיבחרו בו כי החינוך הכי טוב, כי הפרחים הכי טובים.

זאב בילסקי: אני רוצה שראש רשות יכתוב שהוא הוריד את תאונות הדרכים ב-40%.

זאב בילסקי: אני רוצה שאנשים יבחרו אותו בשביל זה.

זאב בילסקי: אנחנו רוצים שהדבר הזה יהיה פתוח, שקוף וגלוי, כמובן תוך שמירה על צנעת הפרט.

זאב בילסקי: אנחנו לא מעוניינים לפרסם את השמות של האנשים.

מרדכי פדר: "מתונה" רוצה לברך את חבר הכנסת בילסקי על כל העבודה שלו בנושא בטיחות בדרכים בכלל ועל הצעת החוק הזאת בפרט.

מרדכי פדר: אני רוצה לקחת את הנושא שדיבר עליו פרדי.

מרדכי פדר: אנחנו מבקשים שהמידע הזה יהיה פומבי ושכך ייכתב בהצעת החוק.

מרדכי פדר: אנחנו חושבים שברגע שהאזרחים יכולים לגשת למידע הזה ולדעת שבאזור מסוים יש נקודת תורפה, הם יכולים ללחוץ על העיריות ועל הרשויות לטובה.

מרדכי פדר: הם יכולים להגיד שהם מכירים את האזור ושצריך לעשות ככה וככה.

מרדכי פדר: כך צריך לשפר.

מרדכי פדר: מאוד חשוב שבהצעת החוק עצמה הזכות לאזרח בנוגע לנגישות למידע הזה יהיה כתוב בבירור.

מרדכי פדר: יש הרבה מקרים שהבוחן לא מגיע, שהשוטר מקבל הוראה להפנות את המעורבים ללשכת התנועה הקרובה למחרת או בהמשך השבוע.

מרדכי פדר: חשוב מאוד שכל התאונות האלו ייכללו בסטטיסטיקה ובמידע שמועבר לרשויות.

מרדכי פדר: דבר שלישי לא נוגע להצעת החוק הזאת, אבל יהיה בהצעת החוק הבאה של חברי הכנסת.

מרדכי פדר: אנחנו חושבים שבכל התאונות שיש נזק בלבד והן לא מדווחות למשטרה, צריכים לרתום את חברות הביטוח שידווחו באופן אנונימי, סטטיסטי לרשויות כדי שהרשויות יוכלו לראות ולטפל במקומות שיש בהם נזק.

חיים אמיגה: אנחנו לא חלוקים על כך שהמטרה של הצעת החוק ראויה.

חיים אמיגה: אנחנו תומכים בה ומסכימים למטרה.

חיים אמיגה: השאלה שעולה מבחינתנו היא אם הצעת החוק בנוסח שלה כיום, כפי שהיא מופיעה, אכן משיגה את המטרה הזאת.

חיים אמיגה: אנחנו סבורים שלא.

חיים אמיגה: אני גם אנמק מדוע.

חיים אמיגה: הצעת החוק יוצאת מנקודת הנחה שאין נגישות לרשויות המקומיות לחומרים שמצויים בידי המשטרה, לכן היא קובעת מתווה שמטיל חובה על המשטרה להעמיד את הנתונים האלה לרשויות המקומיות.

חיים אמיגה: העובדות הן שהחומרים האלה כן מוגשים לרשויות המקומיות.

חיים אמיגה: יש מסלול שהמשטרה מעבירה את החומרים האלה להלמ"ס באופן מוסדר ולרשות הלאומית לבטיחות בדרכים לפי סעיף 83 לפקודת התעבורה.

חיים אמיגה: הרשות הלאומית לבטיחות בדרכים על ידי המנהל האזורי מעמידה את הנתונים המעובדים לרשות הרשויות המקומיות.

חיים אמיגה: יש מתווה, יש מסלול קיים.

חיים אמיגה: יכול להיות שאפשר לשפר את המסלול הזה, יכול להיות שאפשר לבקש מהמשטרה להעביר את החומרים בקצב מהיר יותר או לייעל את המסלול הקיים, אבל לקחת מסלול מקביל אחר שמבקש מהמשטרה להעמיד שוב את אותם נתונים, שגם גם ככה היא מעבירה להלמ"ס, לכל רשות מקומית.

חיים אמיגה: .

חמד עמאר: אנחנו לא מדברים על להעביר מידע על כך שקרתה תאונה ב-X מקום.

חמד עמאר: הצעת החוק מדברת - זה גם מה שהבנתי מהמציע של הצעת החוק - על לשלוח דוח מפורט של התאונה, מה הדברים שיכולים לשפר בשביל שלא תהיה עוד תאונה באותו מקום.

חיים אמיגה: הניתוח הזה מתבצע.

זאב בילסקי: כואב לי.

זאב בילסקי: תראה על מה אנחנו מדברים.

זאב בילסקי: אני מדבר על להציל חיי אדם.

זאב בילסקי: תוך 30 יום ראש הרשות צריך, כי אם לא אני אחפש אותו ואני אשאל אותו למה הוא לא סידר תאורה באותו מקום שהייתה תאונה, למה הוא לא הפסיק את הזרמת המים.

דנית גלעד: איפה זה רשום?

חיים אמיגה: החובה כרגע מוטלת על המשטרה, לא על הרשות.

זאב בילסקי: אתה שולח אותי ללשכה המרכזית לסטטיסטיקה כדי שאם ראש הרשות ירצה הוא ילך, אם הוא לא ירצה הוא לא ילך.

חיים אמיגה: גם כרגע בנוסח הצעת החוק החובה לא מוטלת על הרשות להגיע למשטרה כדי לקבל את החומרים.

זאב בילסקי: המשטרה זאת החוליה המרכזית פה.

זאב בילסקי: חלק מהתפקיד של המשרד לביטחון פנים ושל משטרת ישראל זה להילחם, זה המאבק בתאונות דרכים.

זאב בילסקי: אתם צריכים לעמוד בראש החזית.

זאב בילסקי: מה זה אומר?

זאב בילסקי: אתה לא צריך לחכות שראש הרשות ילך, לא ילך, קרה, לא קרה, תיקן, לא תיקן.

זאב בילסקי: אתה בא ואומר שאתה היחידי שמוסמך להגיע לזירה, שאתה זה ששחררת את כלי הרכב, שלך יש את אנשי המקצוע הכי טובים שיודעים מה קרה, שאתה זה תשלח כל מה שמבקשים ממך.

זאב בילסקי: העתק אחד הולך לראש הרשות.

זאב בילסקי: אתה תטפל בראש הרשות שיצטרך לעשות את מה שאמרת לו.

זאב בילסקי: אם אתה שולח אותו עכשיו ללשכה המרכזית לסטטיסטיקה לא עשינו בזה שום דבר.

חיים אמיגה: הצעת החוק לא מטילה כרגע שום חובה על שום רשות מקומית.

חיים אמיגה: זה המצב הקיים היום.

חיים אמיגה: הצעת החוק מטילה על המשטרה מטלה שכרוכה בעלויות תקציביות לא מבוטלות ומיותרות, כי החומרים כבר ממילא מועברים למשטרה על ידי הלמ"ס ומעובדים על ידי הרשות הלאומית לבטיחות בדרכים.

חיים אמיגה: הם מוגשים לרשויות המקומיות.

חיים אמיגה: לרשויות המקומיות יש נגישות לחומרים האלה.

חיים אמיגה: אולי אפשר לייעל את המסלול הקיים.

חיים אמיגה: לזה אני מסכים.

חיים אמיגה: יכול להיות שצריך להאיץ את הזמנים.

חיים אמיגה: זה גם מוסכם.

חיים אמיגה: לבנות מסלול מקביל אחר שמטיל על המשטרה חובה לעבד את הנתונים, לעזוב את העיסוקים האחרים החשובים שיש לה כדי להעביר אותם לרשות שממילא לא מחויבת לפעול לפי הנתונים האלה, זה פשוט מיותר.

חיים אמיגה: יש מסלול מובנה קיים, אפשר להשתמש בו.

אלקנה אפרתי: הצעת החוק מבקשת להוסיף הוראה לסעיף 83 לפקודת התעבורה.

אלקנה אפרתי: סעיף 83(א) שקיים כבר כיום מדבר על כך שבתאונת דרכים שבה נהרג אדם או נחבל חבלה של ממש, המשטרה מעמידה לרשות מנהל הרשות הלאומית לבטיחות בדרכים בתוך 24 שעות ובאותו מנגנון את החומרים האלה.

אלקנה אפרתי: דבר אחד יש בנוסח הנוכחי - זה אולי דבר שאדוני וחברי הכנסת צריכים לתת את הדעת עליו - וזה שהמשטרה היום מחויבת להעביר חומרים שמתייחסים לתאונות שבהן נהרג אדם או נחבל חבלה של ממש.

אלקנה אפרתי: נוסח ההצעה כפי שמונח על שולחן הוועדה מתייחס לכלל תאונות הדרכים.

זאב בילסקי: כלל תאונות הדרכים עם נפגעים.

אלקנה אפרתי: את זה צריך לחדד.

חמד עמאר: בדרך כלל כשאין נפגעים המשטרה לא מגיעה.

אלקנה אפרתי: אנחנו מדברים על אותן תאונות שבהן נהרג אדם או נחבל חבלה של ממש.

דנית גלעד: משנפגעו חבלה של ממש.

דנית גלעד: יש אנשים שמדווחים על התאונה למשטרה רק אחרי חודש.

אלקנה אפרתי: זה דבר אחד.

אלקנה אפרתי: הדבר השני להכרעתו של אדוני זה שכיום יש חובה – אולי נציגי הממשלה יפרטו איך זה נעשה - להעביר את הדברים האלה תוך 24 שעות לרשות הלאומית לבטיחות בדרכים.

אלקנה אפרתי: אז צריך לראות איך זה משתלב.

חיים אמיגה: כדי להשיג את המטרה של הצעת החוק, לעניות דעתנו, היה צריך להטיל חובה על הרשות המקומית לפנות לנתונים של הלמ"ס, לקבל אותם במועד ולפעול בהתאם, לא להטיל חובה אחרת על המשטרה להעביר נתונים שכבר קיימים.

חיים אמיגה: זאת לא מטרת הצעת החוק.

גיטה גלי וולנר: הרשות הלאומית תומכת בהצעת החוק.

גיטה גלי וולנר: בהתייחס לאמירה האחרונה לסעיף 83(א)(1) שהמשטרה מחויבת להעביר לרשות הלאומית תוך 24 שעות, אנחנו לא מקבלים את הפרטים של הקטלניות תוך 24 שעות.

גיטה גלי וולנר: אם נרד לרזולוציה של מפגעים בטיחותיים, אז התזכיר ההנדסי מגיע, אם בכלל, הרבה יותר רחוק מזה.

חמד עמאר: תוך כמה זמן הוא מגיע?

גיטה גלי וולנר: אין לוחות זמנים.

גיטה גלי וולנר: אנחנו מקבלים את המברק של הקטלניות אחת לשבוע.

חמד עמאר: רק מברק על כך שהייתה תאונה קטלנית?

גיטה גלי וולנר: סיכום של השבוע לגבי כל הקטלניות.

חמד עמאר: זה נתון יבש.

גיטה גלי וולנר: נתון יבש על המעורבים, על המקום, על מזג האוויר.

גיטה גלי וולנר: זה לא לרזולוציה של ניתוח הנדסי.

גיטה גלי וולנר: מהדיווח הזה לא תקבל איזו שהיא ראייה אם היה שם איזה שהוא ליקוי בטיחותי או לא.

גיטה גלי וולנר: אני כרגע אגיד מה אנחנו עושים.

גיטה גלי וולנר: אנחנו מנהלים אזוריים.

גיטה גלי וולנר: אנחנו מנהלים את כל הארץ לפי תאי שטח.

גיטה גלי וולנר: כל אחד מאיתנו עובד מול מספר רשויות מקומיות.

גיטה גלי וולנר: כרגע מהמשטרה מעבירה נתונים להלמ"ס.

גיטה גלי וולנר: המשטרה מעבירה כל 15 לחודש את הנתונים להלמ"ס.

גיטה גלי וולנר: להלמ"ס לוקח בערך חודש וחצי כדי לטייב את הנתונים.

גיטה גלי וולנר: הם מגיעים אלינו.

גיטה גלי וולנר: אנחנו עובדים על הנתונים ומטייבים אותם - המערכת שלנו הרבה יותר משוכללת - עוד יומיים.

גיטה גלי וולנר: אנחנו מסוגלים להגיע לרזולוציה של פילוחים לפי סוג, לפי גילאים, לפי יום או לילה.

גיטה גלי וולנר: כל ניתוח אפשרי אנחנו מסוגלים לתת.

גיטה גלי וולנר: את הניתוחים האלה אנחנו מעבירים לרשויות המקומיות.

גיטה גלי וולנר: יש לרשויות המקומיות יכולת לקבל מאיתנו כל ניתוח סטטיסטי כזה או אחר של תאונות הדרכים ברשות עצמה.

חמד עמאר: אם הרשות מבקשת.

חמד עמאר: אם הרשות לא מבקשת אתם לא מעבירים.

גיטה גלי וולנר: אנחנו נמצאים כרגע במצב שאנחנו דוחפים להם את הנתונים על מנת שראש הרשות ושאר האנשים שמנהלים את הרשות המקומית יהיו מודעים.

גיטה גלי וולנר: האינטרס שלנו כרשות לאומית - אנחנו מנהלים את הנושא של הבטיחות בדרכים - שתהיה אחריות אישית של ראש הרשות עצמו, שזה יעלה על סדר היום הציבורי, שאנשים ידברו על זה, שראש העיר ייבחר על בסיס היכולת שלו למנוע תאונות דרכים.

גיטה גלי וולנר: הסיכוי שיהיה אפשר לטפל במפגעים בטיחותיים אם הדיווח יעבור קרוב לתאונה הוא מן הסתם הרבה יותר גבוה.

גיטה גלי וולנר: אנחנו מעדיפים ונשמח שראש העיר יקבל דיווח במברק, ב-sms על כל תאונת דרכים שהתרחשה במרחב העירוני.

גיטה גלי וולנר: זה מבחינתנו יעלה את הסיכוי לטיפול בתאונות הדרכים.

דנית גלעד: אני רוצה להתייחס כאן לכמה דברים.

דנית גלעד: אני אתייחס תיכף לדברים של גלי, שהם דברים מאוד מאוד חשובים.

דנית גלעד: אני קודם רוצה להשלים דברים שנאמרו על ידי עו"ד חיים אמיגה מהמשרד לביטחון פנים.

דנית גלעד: אני רוצה גם להתייחס לדברים של חבר הכנסת בילסקי.

דנית גלעד: אכן ההצעה עברה בתמיכה של הממשלה בכפוף לכך שהנוסח יתואם עם כל משרדי הממשלה.

דנית גלעד: העמדה של משרדי הממשלה לגבי הנוסח הנוכחי היא עלויות כספיות אדירות על משטרת ישראל.

דנית גלעד: מבחינת כספי ציבור העמדה שלנו.

דנית גלעד: .

חמד עמאר: נעשתה בדיקה על כמה מדובר?

דנית גלעד: ודאי.

חמד עמאר: תני לי נתון.

דנית גלעד: אני אבקש להתייחס לזה בהמשך דבריי.

דנית גלעד: אני אבקש שגם גל יתייחס לזה.

חמד עמאר: נעשתה בדיקה כספית?

דנית גלעד: בוודאי.

דנית גלעד: אדוני, אנחנו לא היינו מביעים פה עמדה.

דנית גלעד: בתחילה חשבנו שאין ספק שחשוב שלעיריות ולרשויות המקומיות יהיה את המידע הזה, אבל ככל שהעמקנו לבחון את העניין הזה גם מבחינת היתכנות של היישום הזה, הבנו שקיימים היום כבר מנגנונים קיימים שהושקעו בהם כספי ציבור.

דנית גלעד: כדי להטיל על המשטרה נטל של לפנות לכל רשות בנפרד ולהעביר אליה מידע באופן שוטף, נדרשות עלויות אדירות.

דנית גלעד: יש הרבה מאוד רשויות בכל הארץ.

דנית גלעד: מסתבר שברשות הלאומית לבטיחות בדרכים, מה שגלי עכשיו דיברה עליו, יש כבר את המנגנון הקיים שיש מנהל אזורי.

דנית גלעד: כל מנהל אזורי עובד מול כמה רשויות.

דנית גלעד: הוא באופן שוטף מעביר לאותן רשויות את המידע לגבי ליקויי הבטיחות.

דנית גלעד: הוא גם מפקח על זה לראות אם הדבר נעשה.

דנית גלעד: לא רק זה, גלי מציינת שהם אלה שצריכים לדחוף ולרוץ אחרי הרשויות כדי שהן בכלל יהיו מוכנות לקבל את המידע.

דנית גלעד: לא רק זה, גם ביררתי והסתבר לי שבעבר הלמ"ס רצה להעביר לרשויות המקומיות את כל המידע הזה שעכשיו מבקשים שהמשטרה תוך 24 שעות תעביר אותו.

דנית גלעד: הרשויות לא היו מעוניינות במידע הזה.

דנית גלעד: נוח להן לקבל היום מידע מעובד וספציפי מהרשות הלאומית לבטיחות בדרכים.

דנית גלעד: אני יכולה גם להבין למה.

דנית גלעד: הרשות הלאומית עושה את הניתוח שלה ואומרת להם שבכביש כזה וכזה יש בעיה ועליהם לתקן, בכביש כזה וכזה צריך לעשות כך וכך.

דנית גלעד: הכוונות של בילסקי הן אכן ראויות וטובות, אבל לטעמי מה שצריך לעשות זה להטיל בנוסח הזה חובה על הרשויות המקומיות לפנות לרשות הלאומית לבטיחות בדרכים כדי לקבל את המידע שכבר קיים ושהרשות הלאומית מעוניינת להעביר אותו.

דנית גלעד: עלותו של ממשק אחד של משטרת ישראל מול הלמ"ס והרשות הלאומית שונה מאשר הממשק שבו אנחנו פונים לכל רשות מקומית בנפרד.

דנית גלעד: אנחנו חושבים שצריך להעביר את זה לגורם אחד שכבר יש לו את המנגנון להעביר לכל גורם באופן ספציפי.

דנית גלעד: צריך להטיל חובה על הרשויות.

דנית גלעד: הקשבתי לחבר הכנסת בילסקי.

דנית גלעד: אני שמחה שאם הכוונה היא להטיל על הרשות הציבורית את החובה להעביר את המידע תוך 24 שעות, שזאת חובה שאני תיכף אסביר מה המשמעויות שלה, אז לפחות שהרשות לא סתם תניח את המידע הזה באיזו מגירה.

דנית גלעד: צריך שתהיה חובה בחוק, מעבר לחובה שלהם לפנות לרשות לקבל את המידע, לטפל במפגע הזה.

דנית גלעד: אני מזכירה שלפי תקנה 18(ד) הרשות המקומית היא זו שאחראית שהליקוי הבטיחותי הזה יתוקן ולא יהיה.

דנית גלעד: לגבי העניין של ה-24 שעות נשמעו פה הערות.

דנית גלעד: אני מבקשת להזכיר שמשטרת ישראל עושה את עבודתה נאמנה.

דנית גלעד: אם היא תעביר מידע על איזה שהוא ליקוי בטיחותי תוך 24 שעות היא לא תעשה בהכרח את עבודתה נאמנה, כי בתוך 24 שעות לא ניתן להעביר.

דנית גלעד: .

חמד עמאר: כשניכנס לסעיף נדבר על הזמן הזה.

דנית גלעד: לגבי ה-24 שעות שהמידע מועבר לרשות הלאומית לבטיחות בדרכים, אז בנושאי תאונות קטלניות יש, לפי מה שהבנתי, ביפרים שהרשות הלאומית מעדכנת און-ליין בשוטף.

דנית גלעד: קודם כל יש את המידע הראשוני על כך שהייתה תאונה קטלנית.

דנית גלעד: אנחנו לא יודעים מיד למה, מה וכמה.

דנית גלעד: חוקרים מי אשם.

דנית גלעד: גם מפגע בטיחותי צריך לחקור.

דנית גלעד: מגיע מהנדס בטיחות של משטרת ישראל.

דנית גלעד: הדבר הזה נעשה בשיתוף פעולה עם הרשויות.

דנית גלעד: דוח תחקיר יכול לקחת הרבה מאוד זמן עד שהוא נערך.

דנית גלעד: הוא צריך להיות יסודי ורציני.

דנית גלעד: אני מניחה שאתם מצפים שהעבודה שלנו תהיה רצינית ולא נעביר משהו שהוא מאוד מאוד ראשוני בתוך 24 שעות ולא מכיל את המידע האמיתי והמעמיק.

דנית גלעד: יש כמה נקודות בהצעה הזאת שאנחנו מבקשים לשנות.

דנית גלעד: זה במסגרת התיאום שהתבקש חבר הכנסת בילסקי לעשות עם משרדי הממשלה.

דנית גלעד: אנחנו מדברים על כך שזה יתייחס לתאונות שבהן נהרג אדם או נחבל בו חבלה של ממש, כפי שסעיף קטן (א) קובע.

דנית גלעד: אני מזכירה שיש הרבה מאוד תאונות שבכלל לא נחקרות במשטרת ישראל בהתאם לסדרי העדיפויות שלה.

זאב בילסקי: הסכמנו.

דנית גלעד: מאחר ואנחנו מדברים על ליקויי בטיחות, אז זה לא יכול להיעשות תוך 24 שעות.

דנית גלעד: המידע שמועבר בסעיף קטן (א) הוא הרבה יותר..

זאב בילסקי: 48.

דנית גלעד: גם ב-48 שעות לא יהיה לך דוח אישור מהנדס.

זאב בילסקי: 96.

דנית גלעד: אני לא רוצה להיכנס לזה.

דנית גלעד: הדבר העיקרי שאנחנו מבקשים - אני מבקשת שיאפשרו לגל להתייחס לנושא התקציבי - זה שמשטרת ישראל תמשיך להעביר את המידע לגורם אחד, שזאת הרשות הלאומית לבטיחות בדרכים באופן ישיר או באמצעות הלמ"ס, לפי מנגנון שיהיה לשביעות רצונה של הרשות הלאומית לבטיחות בדרכים.

דנית גלעד: הרשות הלאומית לבטיחות בדרכים היא זאת שתעביר את זה לרשויות.

דנית גלעד: ממילא היא מעבירה את זה היום.

דנית גלעד: אני מבקשת שהחובה תוטל על הרשויות לפנות לרשות הלאומית לבטיחות בדרכים.

זאב בילסקי: עם הרשות לא תהיה לי בעיה.

זאב בילסקי: הם ידחפו את זה, הם יעבירו.

דנית גלעד: למה אנחנו מגינים פה על ראשי הרשויות שלא פונים ולא מבקשים את המידע?

זאב בילסקי: מי אמר שמגינים?

דנית גלעד: דה-פקטו אני שומעת מגלי שהיא צריכה לרוץ אחרי ראשי הרשויות כדי שיקבלו את המידע.

חמד עמאר: בשביל זה מבקש חבר הכנסת לעשות משהו מסודר, משהו שיגיע גם לראשי הרשויות.

חמד עמאר: זה התפקיד של הכנסת.

חמד עמאר: בואו נתקדם בנושא הזה.

דנית גלעד: אני רק מבקשת שיאפשרו להתייחס לנושא של העלויות, כי באמת הן עלויות שמשתנות.

דנית גלעד: הן מגיעות למיליונים.

גל שופרוני: אנחנו מסתכלים פה על תמונה שיכולה להגיע לממדים מאוד גדולים מבחינה משאבית.

גל שופרוני: עדיין הצעת החוק היא בתהליך של גיבוש והתהוות.

גל שופרוני: מבחינת כל הערכות שביצענו, מבחינת כל התיאומים והבדיקות אנחנו מגיעים פה למספרים אסטרונומיים, בפרט כשמדובר על תקציבים שאין להם מקורות.

גל שופרוני: אנחנו מגיעים למספרים של מעל ל-17 מיליון שקלים בשנה, בהערכה הכי גסה.

חמד עמאר: היום אתם מעבירים את החומר לרשות הלאומית לבטיחות בדרכים, נכון?

גל שופרוני: כל מה שאני אומר עכשיו זה תוספתי.

גל שופרוני: בנוסף לעלויות שלנו שכרוכות היום בהעברת המידע להלמ"ס יש את כל המספרים שאני אומר לך עכשיו.

גל שופרוני: אני מדבר על השוטף.

גל שופרוני: יש גם עלויות קבועות.

גל שופרוני: בוא נגיד שאת החד-פעמיות נשים בצד.

גל שופרוני: המשאבים האלה הם אדירים.

גל שופרוני: אגף התנועה מטפל היום בכל כך הרבה משימות.

גל שופרוני: הוא מנסה לתת מענה לכל כך הרבה תרחישים שונים.

גל שופרוני: להעמיס עכשיו את העלויות האלו, במיוחד שקיים מנגנון קיים, מקביל, אפקטיבי.

גל שופרוני: .

חמד עמאר: אני חושב שאתה מזלזל בנו כחברי כנסת.

גל שופרוני: בטח שלא.

חמד עמאר: אני אומר לך.

חמד עמאר: כולם היום משתמשים באי-מייל.

חמד עמאר: היום אתה לוחץ על כפתור.

חמד עמאר: במקום שתלחץ רק על הכפתור של הרשות הלאומית לבטיחות בדרכים, אתה תלחץ כך שזה ילך לעוד 3 גופים, 4 גופים.

חמד עמאר: אני לא חושב שזה עולה 17 מיליון שקל.

חמד עמאר: אתה יכול לעשות את זה בלחיצת כפתור.

חמד עמאר: הצעת החוק לא מדברת על לשלוח את זה עם שליח.

חמד עמאר: היא לא מבקשת ממך שום דבר.

חמד עמאר: ממילא אתה מכין את הדוח ושולח את זה לגוף אחד.

חמד עמאר: תכתוב בנוסף עוד 3,4 כתובות.

דנית גלעד: יש הרבה מאוד רשויות ברחבי הארץ שצריך יהיה להעביר אליהן בנפרד.

חיים אמיגה: צריך לפלח כל רשות.

דנית גלעד: אני רק רוצה להזכיר שהמידע שמועבר לרשויות מועבר בכספות.

דנית גלעד: צריך להקים ממשק ספציפי עם כספת.

דנית גלעד: לכל רשות צריך שתהיה כספת בנפרד.

דנית גלעד: חלק מהמידע חסום תחת הגנת הפרטיות.

דנית גלעד: אנחנו לא יכולים להעביר אותו ככה באימייל.

חמד עמאר: העניין של ה-17 מיליון הופך את זה להצעה תקציבית.

זאב בילסקי: אפילו לא היית צריך להגיד 17 מיליון, מספיק 5 מיליון.

זאב בילסקי: באמת הופתעתי.

זאב בילסקי: יש תאונות מזעזעות.

זאב בילסקי: יש לפעמים דברים שהבטן מתהפכת לך כשאתה רואה את התאונה ואת יודע שיכולת למנוע אותה.

זאב בילסקי: 4 נזירות נסעו בדצמבר לבית לחם דרך בית שאן.

זאב בילסקי: מישהו הציב שם עמודי תאורה זמניים, מטר על מטר על מטר של בטון.

זאב בילסקי: האוטו שנכנס לא השאיר להן שום סיכוי.

זאב בילסקי: אם היה מישהו שהיה מסתכל ואומר שאי אפשר לשים את זה קרוב, יכול להיות שהיינו מונעים את זה.

זאב בילסקי: כל יום אני יכול לספר לך סיפורים.

זאב בילסקי: אני חשבתי שמשטרת ישראל, שהיא זאת שצריכה להילחם בתאונות דרכים, תקפוץ כמוצאת שלל רב.

זאב בילסקי: אני מכיר את כל האנשים, אני עבדתי איתם.

זאב בילסקי: זה לא הלשכה המרכזית לסטטיסטיקה.

זאב בילסקי: זה מחוזות, זה אנשים שעובדים איתך ביום יום.

זאב בילסקי: אלה אנשים שכשיש פקק תנועה אתה מצלצל אליהם באופן אישי ומבקש מהם לעשות טובה ולשלוח מישהו.

זאב בילסקי: זה קשר ישיר בין ראש רשות - בייחוד הרשויות הגדולות - למשטרת ישראל.

זאב בילסקי: כל מה שאני מצפה גם בלי החוק ובלי שום דבר זה שהבוחן ירים אלי טלפון ויגיד לי שיש מים על הכביש.

דנית גלעד: אתה יודע שזה נכון ואנחנו עושים את זה.

זאב בילסקי: דנית, שמעתי אותך היום.

זאב בילסקי: בואי אני אגיד לך משהו.

זאב בילסקי: החוק הזה הוא חוק ערכי.

זאב בילסקי: זה חוק של אנשים שמוכנים ללכת יחד איתי ועם היושב-ראש במאבק לתאונות דרכים על-מנת להפסיק פה את מה שקורה.

זאב בילסקי: הצגתי לכם את התמונה, נתתי לכם הצעות, הסברתי לכם את הפשטות של העניין הזה.

זאב בילסקי: לא רצינו לעשות פה נוהל מסובך.

זאב בילסקי: לא כספות ולא שום דבר.

זאב בילסקי: הבוחן חוזר בסוף היום, בסוף הלילה אחרי שהוא טיפל ב- 10 תאונות דרכים.

זאב בילסקי: יש לו 3 רשויות מקומיות.

זאב בילסקי: הוא שולח להן 5 שורות - אני אנסח יחד איתכם ואסדר את זה יחד איתכם – על כך שהייתה תאונה.

זאב בילסקי: יכול להיות שיש תאונות שבכלל הנהג אשם, אין שום בעיה עם תשתית.

זאב בילסקי: הוא גם יכול לא לכתוב שום דבר.

זאב בילסקי: איפה שהוא רואה בעליל שיש מים על הכביש, שיש צמח שהסתיר את שדה הראייה, שיש מעבר חצייה שנשחק כבר מזמן - הוא רואה את זה, הוא יודע את זה במקום – הוא מבקש לשלוח אחד שיסדר את זה למחרת.

זאב בילסקי: אני אקח את ראשי הרשויות אחד אחד שלא עשו את מה שהם צריכים לעשות.

זאב בילסקי: הם יועמדו לדין.

זאב בילסקי: זה פיקוח נפש.

זאב בילסקי: מכיוון שאתם בכלל לא קרובים לעסק הזה, אתם עוד ב-17 מיליון, אני אציע ליושב-ראש - זאת החלטה שלו - שנעביר את זה בקריאה ראשונה.

זאב בילסקי: לקראת השנייה והשלישית נשב יחד עם הרשות כדי שתהיה הגוף שיעמוד מול ראשי הרשויות.

זאב בילסקי: אנחנו כבר נראה איך אתם מדווחים.

זאב בילסקי: אם אתם רוצים לדווח לרשות, תדווחו לרשות.

זאב בילסקי: אנחנו ניקח את הרשות.

זאב בילסקי: היא גוף שבאמת איכפת לו מהנושא.

זאב בילסקי: כל פנייה שלי לרון או למי מהם נענית מיד.

זאב בילסקי: הם רוצים לעשות את זה.

זאב בילסקי: גם בחוק השני שאנחנו מעבירים הם תומכים ועוזרים לנו.

זאב בילסקי: אני לא רוצה להטיל עליכם 17 מיליון, או שחס וחלילה לא יהיו משכורות לשוטרים בגלל שאנחנו צריכים להעביר פקס אחד, אימייל אחד לראש הרשות על כך שהייתה תאונה ברחוב זה וזה, בשעה זאת וזאת בגלל מים על הכביש.

זאב בילסקי: אני אדאג אחר כך לסדר את כל העניינים.

זאב בילסקי: אני לא נכנס ל-17 מיליון.

זאב בילסקי: אני בהחלט מוכן שנשאיר את התיאום שסיכמנו עליו.

זאב בילסקי: אנחנו נבדוק לקראת השנייה והשלישית כיצד להעביר את הנושא ממשטרת ישראל כך שנעמוד מול הרשות.

זאב בילסקי: אנחנו נעמוד מול הרשות, מול ראשי הרשויות ומול הרכזים האזוריים.

זאב בילסקי: אנחנו נפתור את זה בדרך כזאת, ובלבד שלא נצטרך לחכות חודשים כפי שקורה היום בתאונה.

זאב בילסקי: אני מסכים להערה שלך לגבי תאונה עם נפגעים.

זאב בילסקי: אני לא מחפש להתחיל פה להסתבך עם 10 אלפים הודעות.

זאב בילסקי: נעשה את זה דרך הרשות.

אלקנה אפרתי: אם זאת ההסכמה – כמובן שנצטרך לשמוע את העמדות של הגופים השונים - האם לא נכון לקבוע, לפחות בשלב הראשוני, כבר כרגע את ההסדר שאדוני מציע?

זאב בילסקי: שמה?

אלקנה אפרתי: שהעברת המידע תהיה בידי הרשות הלאומית לבטיחות בדרכים.

אלקנה אפרתי: האם אני מבין שהמידע נמצא כיום בידי הרשות הלאומית לבטיחות בדרכים?

זאב בילסקי: אני צריך פה פרטנר שמבין את העסק.

גיטה גלי וולנר: כמו שתיארתי.

אלקנה אפרתי: כפי שזה הוצג.

זאב בילסקי: אנחנו נישאר באותה הסכמה שהסכמנו עליה ברגע שהגשנו את החוק על כך שנמשיך לתאם.

זאב בילסקי: גם כשנוציא את זה מה-17 מיליון נמשיך ונתאם אתכם.

זאב בילסקי: הזמן פה הוא קריטי.

זאב בילסקי: אני ראיתי אנשים שאיבדו את החיים שלהם ברגע, בשנייה.

זאב בילסקי: לי זה כואב, לי זה איכפת.

זאב בילסקי: במוצאי שבת הייתי ביום ההולדת של אמיר בלחסן שבשנייה אחת בפגע וברח דרסו אותו, הלכו לרחוץ את האוטו ואחר כך למסעדה בראשון.

זאב בילסקי: הייתי ביום ההולדת שלו.

זאב בילסקי: אני הייתי אצל שחר גרינשפן בבית וראיתי מה התובעת המשטרתית התעללה ועשתה לאנשים.

זאב בילסקי: אני ראיתי שופטת שלא ראתה אפילו את זאת שהיא פטרה ב-1000 שקל קנס.

זאב בילסקי: אני הייתי שם.

זאב בילסקי: להצעות החוק שלי זה כבוד להצטרף ולהיות חלק.

זאב בילסקי: אני אומר לכם שכל מה שאני צריך זה לתאם אתכם כדי שבסופו של דבר נביא לכך שהמידע שמגיע יהיה מהיר, עדכני ופשוט בכמה שורות.

זאב בילסקי: כל מה שקשור לראש הרשות לא מעניין אותי.

זאב בילסקי: כל הדברים האחרים זה לבית משפט.

זאב בילסקי: מה שמעניין אותי זה מה ראש הרשות יכול לעשות בנוגע לאותה תאונה.

זאב בילסקי: יכול להיות שלגבי חלק גדול מהתאונות הוא לא יכול לעשות שום דבר.

זאב בילסקי: כשנהג נוסע 180 באיזה שהוא מקום ראש הרשות לא יכול לעשות שום דבר, אבל אם מעבר החצייה לא צבוע אני רוצה לדעת את זה מיד.

זאב בילסקי: אני אדאג יחד עם הרשות, יחד עם המחוקקים האחרים שראש הרשות ידע שזה התפקיד שלו.

זאב בילסקי: פעם ראשי רשויות היו מזרימים ביוב חופשי , עד שבא מישהו והעמיד שני ראשי רשויות לדין.

זאב בילסקי: אני כמעט הועמדתי לדין.

זאב בילסקי: יום אחד גלש ביוב.

זאב בילסקי: אמרו שאני צריך לעמוד לדין.

זאב בילסקי: שאלתי על מה אני הולך לעמוד לדין.

זאב בילסקי: עזבתי את הכל והתעסקתי כל הזמן בביוב, כי לא רציתי לעמוד לדין על כך שהזרמתי ביוב.

זאב בילסקי: ראש רשות שלא מבין שהמלחמה בתאונות דרכים זה חלק מהעשייה שלו היום יומית ושזה דוחה את כל הדברים האחרים.

זאב בילסקי: .

זאב בילסקי: אם כן יהיו פרחים, לא יהיו פרחים זה לא משנה לאף אחד.

זאב בילסקי: ראש הרשות צריך לתקן תקלה תוך 48 שעות.

זאב בילסקי: אני אעשה ככל שיהיה לי כוח פה שזה יהיה תוך 24 שעות.

זאב בילסקי: יחד עם הרשות נדאג שזה יהיה באותו יום.

זאב בילסקי: אני אדאג שראש הרשות תוך 30 יום יצטרך לדווח לרשות מה הוא עשה, מה הוא לא עשה.

זאב בילסקי: יום אחד ראש רשות במדינת ישראל יעמוד לדין על כך שאמרו לו, שהזהירו אותו, ששלחו לו והוא לא עשה את מה שהוא היה צריך לעשות.

זאב בילסקי: אז אתם תראו שכל ראשי הערים מפסיקים להתעסק בכל הדברים האחרים.

זאב בילסקי: אנחנו נביא לכך שנציל לפחות עוד 50, 100 אנשים במדינת ישראל.

זאב בילסקי: זה מה שאפשר לעשות היום.

נועם קום: אנחנו מברכים בשם פורום נוהגים היי-טק על היוזמה הזאת.

נועם קום: אנחנו חושבים שהיא חלקית בלבד.

נועם קום: אני מקבל פה את הטיעונים.

נועם קום: חובת הדיווח רק על משטרת ישראל זה מגוחך, כיוון שמשטרת ישראל מתייחסת רק לתאונות עם נפגעים.

נועם קום: עיקר התאונות הן תאונות של נזק עצמי.

נועם קום: אני חושב שצריך להרחיב את החוק הזה כך שתהיה חובה על כל מפגע תשתיתי, על בעל הרכב, על מי שמעורב בתאונה ועל חברות הביטוח.

נועם קום: אם אתם רוצים לדבר פה על מניעת תאונות בכשל תשתיתי - אנחנו יודעים שגורם התשתית הוא מאוד מאוד משמעותי – צריך להרחיב את המעגל הזה, לא לבנות רק על המשטרה.

נועם קום: זה לא לעניין, זה לא רציני.

נועם קום: אזרחים שמדווחים - יושבים פה החבר'ה של "מתונה", שזה עיקר העיסוק שלהם - מדווחים לרשויות על מפגעים ולא נעשה שום דבר.

נועם קום: אני יכול להביא דוגמה.

נועם קום: פתחו את הטיילת לתפארת בירת ישראל.

נועם קום: עוברים שם מעל ל-1000 אנשים בערב.

נועם קום: אין שם מעבר חצייה ראוי.

נועם קום: יש שם מגבלות של שדה ראייה.

נועם קום: דיווחנו את זה למוקדים.

נועם קום: לא מתייחסים לזה, לא מטפלים בזה.

נועם קום: הכתובת על הכביש.

נועם קום: יש עוד הרבה מאוד מקרים.

נועם קום: אני, לצערי, איבדתי בן של בת דודתי בגלל כשל תשתיתי בצומת גוש עציון.

נועם קום: הכתובת הייתה על הצומת.

נועם קום: הרשות, המועצה והרשות הלאומית לבטיחות בדרכים לא מתייחסים.

נועם קום: צריך את החוק הזה להרחיב לכל הגופים, לא רק לגבי המשטרה.

נועם קום: מדובר בכמויות זניחות.

זאב בילסקי: אני חייב להגיד למען השקיפות שישראל ג'בלי הכשיר אותי בתור מכוון תנועה.

זאב בילסקי: אני הייתי ראש הרשות הראשון שהיה לו אישור.

זאב בילסקי: עברתי קורס של 3 ימים.

זאב בילסקי: אחד היה בכיתה, אחד בשטח ואחד מבחן בהצטיינות.

זאב בילסקי: הוא עשה שתי טעויות.

זאב בילסקי: הוא הגביל את זה רק לרעננה.

זאב בילסקי: אני היום בכנסת אמרתי לשר לביטחון פנים שאני היחידי שיכול לכוון פה תנועה, הוא לא יכול.

זאב בילסקי: דבר שני שהוא לא עשה זה שהוא לא הגביל את זה בתאריך, אז עדיין יש לי את התעודה שהוא חתום עליה.

ישראל ג'בלי: אם למען השקיפות, אז בזמנו כשהיית ראש עיר מוקדי התאונות יחד עם המהנדס של הרשות, יחד עם הבוחנים הכינו חוברת, יצאו למקום.

ישראל ג'בלי: החוברת הזאת הוגשה לראש העיר.

ישראל ג'בלי: כל הליקויים וכל ההמלצות טופלו בחודש ימים.

ישראל ג'בלי: זה לזכותך.

ישראל ג'בלי: אני לא רוצה להיכנס לנושא הזה של הדיווחים, אבל אני יכול להגיד שנכון להיום יש לנו ממונה בטיחות בכל מרחב.

ישראל ג'בלי: אין דבר כזה שהמשטרה לא מדווחת על ליקוי בטיחותי כשהיא מגיעה למקום.

ישראל ג'בלי: בתאונות קטלניות זה ברור.

ישראל ג'בלי: מגיע גם ממונה בטיחות.

ישראל ג'בלי: אנחנו מקבלים את זה מהמהנדסים.

ישראל ג'בלי: אנחנו מקבלים גם דוח מסודר.

ישראל ג'בלי: הדוח חשוב מאוד.

ישראל ג'בלי: אני מסכים שדוח ביום אחד הוא בעיתי, כי אם ישלחו דוח אחד ויתברר שזה לא נכון ולא זאת הייתה הבעיה.

ישראל ג'בלי: .

ישראל ג'בלי: הדוח צריך להישלח בתום החקירה, באמת כשכבר יודעים ויש מספיק ממצאים כדי להעביר.

ישראל ג'בלי: אני רוצה לציין שהנושא של הליקויים מועבר היום על ידי המהנדסים של המשטרה בתאונות שהבוחנים מגיעים.

ישראל ג'בלי: אנחנו לא מחכים, חלילה, לתאונה הבאה.

ישראל ג'בלי: אני לא מדבר עכשיו על כל ההליכים שאנחנו מטפלים במוקדי סיכון כשאנחנו יוצאים יחד עם הרשות הלאומית ויחד עם המשטרה לשטח לבחון, לבדוק ולעשות.

ישראל ג'בלי: אני רוצה לציין את הכמויות האדירות שיתחילו להגיע.

ישראל ג'בלי: כבר היום מגיעות כמויות אדירות.

ישראל ג'בלי: כל אחד שחושב שהוא מומחה שולח מיד לרשות לתקן, לעשות.

ישראל ג'בלי: זה כמויות.

ישראל ג'בלי: כדי לתת מענה אתה צריך לצאת לשטח.

ישראל ג'בלי: אתה לא יכול לתת מענה על סמך מכתב.

ישראל ג'בלי: מדובר במערכים שלמים כדי לתת את הפידבקים חזרה אם זה ייפתח לכולם.

ישראל ג'בלי: אני מציע לשדרג מול הרשות כך שהנתונים יעברו בזמן מסוים.

ישראל ג'בלי: אני חושב שהמשטרה צריכה לקבוע כמה זמן צריך כדי לרכז את הנתונים כך שלא ייווצר מצב שהמשטרה תעביר חצאי נתונים.

ישראל ג'בלי: במקרים שהליקוי בעייתי וצריך לתקן באותו רגע, כמו בור בכביש, ודאי שלא מחכים.

ישראל ג'בלי: אנחנו מקבלים את זה און-ליין.

ישראל ג'בלי: המשטרה שומרת.

ישראל ג'בלי: מגיעים ומתקנים את הבור.

ישראל ג'בלי: בוודאי שאם רכב סוטה ומבקשים מעקב בטיחות זה כבר לא עניין של ליקוי.

ישראל ג'בלי: אני הייתי ממליץ לטפל בנושא הזה מול הרשות, לחזק יותר את הקשר בין המהנדסים במשטרה, שגם ככה נמצא, לקציני הבוחנים והרשויות.

ישראל ג'בלי: צריך לתת באון ליין ליקויים בעייתיים שנוצרו, לא ליקוי שמישהו חושב שצריך לטפל בו.

ישראל ג'בלי: ליקויים כמו עץ שפתאום צמח והסתיר את כל שדה הראייה, מים גולשים לכביש, בור שנפער.

ישראל ג'בלי: בדברים שיכולים למנוע את התאונה הבאה הדיווחים צריכים לצאת הכי דחוף שיכול להיות.

קריאה: דיברו פה על זה שמספיק לשלוח העתק של הדוח מהרשות הלאומית לגופים האחרים.

קריאה: אני לא חושב שזה מדויק, כי כרגע לפי ההצעה חלק מהפרטים שנמצאים בדוח שנשלח לרשות הלאומית לא מופיעים בחובת הדיווח לרשויות המקומיות.

קריאה: במה שנשלח לרשות הלאומית יש פרטים מזהים.

קריאה: זה דבר שמביא לפגיעה בפרטיות.

קריאה: כרגע לפי המוצע אי אפשר לעשות העתק לגופים האחרים.

זאב בילסקי: אנחנו נעבד את זה עם הרשות.

אלקנה אפרתי: כשנגיע לשלב ההקראה אנחנו נפרט.

פיני קבלו: אנחנו רוצים לקחת את הכפפה יחד עם זאביק.

פיני קבלו: כשאני שומע כאן שיש ראשי רשויות שלא מוכנים לקבל את הנתונים, אז אדרבא אנחנו רוצים לחבר את העניין.

פיני קבלו: יש סדרי עדיפויות.

פיני קבלו: אולי הצעת החוק הזאת באמת תמנף.

פיני קבלו: כראש רשות אנחנו עושים דברים, מפתחים דברים.

פיני קבלו: אולי הראייה המקצועית של שוטר, של מפקח.

פיני קבלו: .

פיני קבלו: כשיש עץ שצומח באמצע הכיכר שמסתיר את שדה הראייה ומישהו שעובר מעיר את ההערה הזאת, אז ראש הרשות שיוצא עם העובדים שלו צריך לגזום ולתקן.

פיני קבלו: אנחנו נשתף פעולה אפילו אם זה יכביד עלינו ויטיל עלינו נטל נוסף.

פיני קבלו: אם יתחמו את זה בלוח זמנים שנצטרך לטפל ולשפר אני חושב שזה יהיה לברכה.

פיני קבלו: אנחנו תומכים בצעת החוק של זאביק.

חיים אמיגה: ככל שההצעה של חבר הכנסת בילסקי היא על כך שהחומר יועבר מהרשות לרשויות המקומיות, אז אני מניח שלא תהיה לנו התנגדות.

חיים אמיגה: אני מציע לאדוני היושב-ראש לשקול להוסיף למשוואה הזאת את החצי השני, זאת אומרת לחייב את הרשויות המקומיות לקבל את החומר, כי אם החומר מונח בידי הרשות הלאומית לבטיחות בדרכים בלי שהרשויות המקומיות טורחות לקחת את החומר, זה לא ייתן מענה למטרה של הצעת החוק.

זאב בילסקי: בעניין הזה נעשה הצעת חוק נפרדת.

זאב בילסקי: אני לא רוצה לכרוך אחד בשני.

זאב בילסקי: בכוונתי לטפל בעניין מצד ראשי הרשויות.

זאב בילסקי: אני מוכן להעביר את זה לרשות, רק אני צריך פרטנר.

זאב בילסקי: המשטרה מודיעה לפעמים כשיש בור בכביש, כשיש משהו.

דנית גלעד: מה זה לפעמים?

דנית גלעד: אנחנו בדרך כלל מודיעים.

דנית גלעד: נעלבתי קצת.

זאב בילסקי: את לא צריכה להיעלב.

זאב בילסקי: אני קיבלתי חום.

זאב בילסקי: דיברתי עם היושב-ראש בשקט.

זאב בילסקי: אמרנו אחד לשני שניקח מהמשכורת ונסדר.

זאב בילסקי: נעלבנו כשאמרתם שמדובר ב-17 מיליון.

זאב בילסקי: אנחנו לא יכולים לפתור את זה.

זאב בילסקי: יכול להיות שנשאיר פה את הדיווח של המשטרה, כי לפעמים המשטרה מדווחת ישירות באותו רגע.

זאב בילסקי: אחר כך לקראת שנייה ושלישית נחליט מה המשטרה מדווחת לרשות, מה היא מדווחת.

זאב בילסקי: .

אלקנה אפרתי: נקריא את הנוסח כפי שהוא.

אלקנה אפרתי: הצעת חוק לתיקון פקודת התעבורה (חובת שליחת דו"ח תאונה לרשויות), התשע"ב-2012.

אלקנה אפרתי: בפקודת התעבורה, בסעיף 83(א), אחרי פסקה (1) יבוא: "(1א) בלי לגרוע מהוראות פסקה (1), תעמיד המשטרה לרשותה של הרשות המקומית אשר בתחומה אירעה תאונת הדרכים – אני פה כן אציין שאנחנו מדברים על תאונה שבה נהרג אדם או נחבל חבלה של ממש - במועד האמור בפסקה (1), את פרטי המידע כמפורט בפרטים א,ב, ה, ו ו-ז בתוספת השישית, ככל שמידע זה מצוי בידיה באותה עת; המשטרה תשלים את העמדת המידע בתוך 24 שעות משעה שהמידע הנוסף הגיע לרשותה; אירעה התאונה בדרך שאינה דרך עירונית, תעמיד המשטרה את פרטי המידע האמורים לרשות לחברה הלאומית לדרכים בישראל בע"מ (להלן – מע"צ);

חוה ראובני: מה לגבי הזכייניות של הכבישים?

זאב בילסקי: כן, כדאי להוסיף את זה.

אלקנה אפרתי: האם זאת רשימה סגורה?

זאב בילסקי: כפי שתתפרסם מידי פעם.

זאב בילסקי: כפי שמשרד התחבורה יחליט.

חוה ראובני: יש לפי חוק את זכייניות כביש 6, מנהרות הכרמל והנתיב המהיר, אבל יש עוד כמה.

דנית גלעד: הרכבת היא גם.

דנית גלעד: .

חוה ראובני: יש עוד כבישים שמתוחזקים על ידי זכייניות ולא על ידי מע"צ למרות שהם לא כבישי אגרה.

חוה ראובני: יש את 431, 531.

לאה ורון: השר הוא זה שיכול להודיע, להתקין תקנות ולהוסיף חברות?

חוה ראובני: זה גם דבר נזיל.

חוה ראובני: אולי אפשר לתת איזו שהיא נוסחה כללית לגורם המתפעל או המופקד על תחזוקת כבישים לפי הסכם עם ממשלת ישראל.

זאב בילסקי: בסדר.

אלקנה אפרתי: הגורם המופקד על תחזוקת כבישים על פי הסכם כולל בתוכו גם את הגורמים על פי חוק?

אלקנה אפרתי: גם את כביש 6?

זאב בילסקי: גם את הרכבת.

דנית גלעד: חוה, הם לא רשות מקומית?

חוה ראובני: הם רשות תמרור מקומית, לא רשות מקומית.

דנית גלעד: אני חושבת שהכוונה הייתה לרשות תמרור מקומית, כי היא זאת שאחראית על הסדרי התנועה.

חוה ראובני: הם לא רק אחראים על הסדרי התנועה.

זאב בילסקי: אנחנו מדברים פה על משהו אחר.

חמד עמאר: זה משהו אחר.

זאב בילסקי: אנחנו מדברים על תחזוקה, לא על תמרור.

חוה ראובני: יש גורמים שיש להם אחריות על התחזוקה הפיזית, לא רק על הסדרי תנועה ותמרור.

זאב בילסקי: אנחנו נסמיך את היועץ המשפטי למצוא את המשפט.

זאב בילסקי: הבנו את הכוונה של כולם פה.

זאב בילסקי: מדובר בכל גורם אחר.

זאב בילסקי: .

חמד עמאר: היועץ המשפטי בתיאום עם היועצת המשפטית של משרד התחבורה.

אלקנה אפרתי: למע"צ או לאותו גוף כפי שדובר לפי העניין.

זאב בילסקי: שמתחזק כבישים על פי חוק.

חמד עמאר: אתה מציע שהמשטרה תעמיד לרשות הרשות הלאומית לבטיחות בדרכים?

דנית גלעד: לא מדובר על המשטרה, מדובר על הרשות הלאומית לבטיחות בדרכים.

זאב בילסקי: כן.

חיים אמיגה: בסעיף 83 מופיעה הגדרה של מנהל בפקודת התעבורה.

אלקנה אפרתי: צריך לשמוע את עמדת הרשות.

חמד עמאר: מה ההצעה שלכם?

חיים אמיגה: במקום המשטרה יהיה הרשות הלאומית לבטיחות בדרכים.

חיים אמיגה: הבנתי שזה מוסכם עליהם.

חמד עמאר: מאיפה הרשות הלאומית לבטיחות בדרכים תקבל את החומר?

דנית גלעד: היא מקבלת אותו היום.

חיים אמיגה: בהתאם לסעיף 83 לפקודת התעבורה המשטרה מעבירה את החומר לרשות הלאומית לבטיחות בדרכים.

חמד עמאר: קיבלתי מידע כל כך שזה מגיע אליהם אחרי חודש וחצי.

דנית גלעד: יש נתונים שאי אפשר להעביר בתוך 24 שעות.

לאה ורון: סעיף 83(א)(1) אומר שתעמיד המשטרה לרשותו של המנהל כהגדרתו בחוק הרשות הלאומית לבטיחות בדרכים (הוראת שעה), התשס"ו-2006 ( להלן –מנהל הרשות) או לנציגו, בתוך 24 שעות משעה שנודע לה לראשונה על אירוע.

חיים אמיגה: יש סעיף בחוק שמחייב את המשטרה.

דנית גלעד: אפשר לשפר את הממשק אם יש בעיה.

זאב בילסקי: משטרת ישראל תשמח מאוד שנפנה לוועדת הביקורת וננסה לבדוק כמה זמן לוקח עד שמעבירים.

זאב בילסקי: אנחנו נעשה את הפינות.

זאב בילסקי: העיקר שהחוק קיים והרווחתם 17 מיליון, לא צריך לתרום שום דבר.

דנית גלעד: אנחנו נברר אם יש אפשרות לשפר את הממשק מול הרשות.

זאב בילסקי: זאת הערה יפה.

מרדכי פדר: האם התרשימים של הבוחנים מגיעים לרשות הלאומית לבטיחות בדרכים?

גיטה גלי וולנר: לא, יש מידע שהוא חסוי.

גיטה גלי וולנר: גם לגבי התזכירים ההנדסיים יש קצין אחד שמחליט שכן, יש קצין אחד שמחליט.

גיטה גלי וולנר: .

זאב בילסקי: כל מה שאני צריך זה פרטנר טוב.

דנית גלעד: ברור שאין כאן כוונה לפגוע בחקירה של משטרת ישראל, במיוחד אם ראש הרשות הוא זה שנושא באחריות על כך.

זאב בילסקי: ודאי שלא.

זאב בילסקי: אנחנו נעשה את זה בצורה כזאת שזה לא יפגע בחקירה, שזה לא יפגע בצנעת הפרט.

זאב בילסקי: ייעשה רק מה שאנחנו מצווים לעשות, שזה לתקן את אותם ליקויים מהר ככל האפשר כדי לחסוך לכם עבודה.

זאב בילסקי: בנוסף ל-17 מיליון שחסכנו לכם עכשיו יהיו גם פחות בוחנים.

זאב בילסקי: זה חיסכון נוסף.

אלקנה אפרתי: האם הכוונה היא שבניגוד למה שהיה בהצעת החוק כפי שאושרה בקריאה טרומית, הרשות הלאומית לבטיחות בדרכים היא זאת שתעביר לרשויות המקומיות בלוח הזמנים כפי שמופיע כרגע בהצעה?

מרב מיכאלי: אני חייבת להגיד שאנחנו שמחים לשתף פעולה.

מרב מיכאלי: זה דבר שצריך להיבדק במשרד.

מרב מיכאלי: מבחינת לוחות הזמנים זה לא דבר שאני יכולה לבוא ולהגיד פה עכשיו.

מרב מיכאלי: זה דבר שצריך לבדוק.

זאב בילסקי: כפי שייקבע בתיאום עם הרשות.

אלקנה אפרתי: האם העיקרון שהמידע יועבר על ידכם לרשויות המקומיות מקובל עליכם?

מרב מיכאלי: כן.

דנית גלעד: ברור שזה רק לאחר שהמידע הועבר אליה.

אלקנה אפרתי: ברור.

אלקנה אפרתי: אנחנו פשוט נתקן את 83(א).

אלקנה אפרתי: זה עניין של נוסח.

אלקנה אפרתי: מה שאני רוצה להדגיש זה שאת העקרונות של הזמנים אתם יכולים להציע כבר כרגע לחברי הוועדה.

אלקנה אפרתי: דבר נוסף זה שנתייחס בדברי ההסבר לכך שבעת ההכנה לקריאה שנייה ושלישית הוועדה תבחן את לוחות הזמנים.

מרב מיכאלי: את לוחות הזמנים ודברים נוספים שקשורים בעניין הזה צריך לבדוק במשרד.

אלקנה אפרתי: בוודאי.

זאב בילסקי: אחרי הקריאה ראשונה.

חמד עמאר: בהכנה לקריאה שנייה ושלישית ניכנס לעניין של הזמנים.

מרדכי פדר: האם אדוני מוכן להוסיף בסעיף הזה שהמידע יהיה נגיש לעיון הציבור?

דנית גלעד: לא, יש מידע שלא יכול להיות נגיש לעיון הציבור.

דנית גלעד: אם אנחנו מדברים על מידע שיהיה נגיש לעיון הציבור, צריך יהיה להוריד חלק מהמידע.

אלקנה אפרתי: החובה היום של המשטרה להעביר לרשות הלאומית לבטיחות בדרכים היא את כל הפרטים שמפורטים בתוספת השישית.

אלקנה אפרתי: אני לא אפרט כרגע את כולם, אבל אנחנו מדברים על צמצום מסוים של הפרטים האלה שהרשות תעביר לרשויות המקומיות.

אלקנה אפרתי: בכלל זה ייכלל מועד התאונה, פרטי התאונה, שזה ליקויים בדרך, מצב הכביש, מזג האוויר וכו', התרחשות התאונה, תוצאות התאונה וסיבה משוערת של גורמי התאונה.

אלקנה אפרתי: לא ייכלל במידע הזה שיועבר לרשויות המקומיות כלי הרכב המעורבים בתאונה על הפירוט שנמצא בתוספת השישית, נהגים ונפגעים.

אלקנה אפרתי: את הדברים האלה לא תהיה חובה של הרשות הלאומית לבטיחות בדרכים להעביר לרשויות המקומיות.

חוה ראובני: במקום שתעמיד המשטרה לרשותה, יעמיד מנהל הרשות לרשותה.

אלקנה אפרתי: כן.

אלקנה אפרתי: זה יהיה תוך 24 שעות, לפחות כרגע.

קריאה: החומר שיותר לפרסום יהיה בהתאם להנחיית המשטרה.

גיטה גלי וולנר: זה מצוין שזה מרגע שאנחנו מקבלים את הנתונים מהמשטרה, כי אם אנחנו לא מקבלים ממנה אין לנו מה להעביר.

גיטה גלי וולנר: 24 שעות.

גיטה גלי וולנר: .

דנית גלעד: 24 שעות יספיקו לכם לנתח את המידע?

גיטה גלי וולנר: אנחנו מדברים פה על ניתוח של תאונת דרכים אחת, אנחנו לא מדברים על פילוח של נתונים סטטיסטיים.

גיטה גלי וולנר: כשאנחנו מקבלים את הניתוח של התאונה אני מתקשרת לרשות ואומרת שהייתה תאונה.

גיטה גלי וולנר: בוא נעשה את זה עד 72 שעות.

חמד עמאר: אין בעיה שמהרגע שאתם מקבלים את המידע זה יהיה עד 72 שעות.

אלקנה אפרתי: לקראת ההכנה לקריאה השנייה והשלישית זה ייבחן.

אלקנה אפרתי: אני אכתוב את זה בדברי ההסבר.

גיטה גלי וולנר: הצעה נפרדת זה העניין של ההתייחסות של הרשות המקומית?

זאב בילסקי: זה בנפרד.

זאב בילסקי: את זה נעבד ביחד להצעת חוק חדשה.

גיטה גלי וולנר: אפשר שזה ייכנס בדברי ההסבר?

דנית גלעד: כולם עושים פה מאמץ מאוד מאוד גדול כדי להעביר את המידע, אבל לכאורה על הרשות אין שום חובה להשתמש בו.

אלקנה אפרתי: עצם הכללת הנושא בדברי ההסבר לא תמנע אפשרות של העלאת טענה לנושא חדש בעת הקריאה השנייה והשלישית.

אלקנה אפרתי: זה תלוי אם בכלל תיטען הטענה הזאת.

אלקנה אפרתי: עצם זה שזה ייכלל כרגע בדברי ההסבר לא תמנע העלאה של טענת נושא חדש בשנייה ושלישית.

לאה ורון: אתם רוצים שזה ייכלל בדברי ההסבר?

זאב בילסקי: זה לא משנה.

לאה ורון: זה כן משנה.

דנית גלעד: יכול להיות גם שהטענה תידחה.

דנית גלעד: אולי בכל זאת כדאי שזה יופיע.

חיים אמיגה: זה יכול להופיע.

חיים אמיגה: זה לא יזיק.

מרדכי פדר: זה כן מזיק.

אלקנה אפרתי: הם מבקשים.

אלקנה אפרתי: צריך לדבר גם מה ייכלל.

אלקנה אפרתי: האם הוועדה מעוניינת לבחון לקראת הקריאה השנייה והשלישית אפשרות של מנגנון דיווח של הרשות המקומית על טיפולה בנתונים?

דנית גלעד: על הטיפול שלה בליקויים.

זאב בילסקי: אני אשמח מאוד.

חמד עמאר: כן, תכליל את זה.

קריאה: אפשר לשלב את זה בשנייה ושלישית.

חמד עמאר: תכליל את זה.

חמד עמאר: בשנייה ושלישית נראה איך אנחנו משלבים את זה.

זאב בילסקי: זה רק מאפשר לנו אם נרצה.

חיים אמיגה: החומר שיועבר על ידי הרשות הלאומית לרשויות המקומיות יהיה החומר שקיבל את אישור המשטרה להעברה?

חיים אמיגה: יש גם חומרי חקירה.

אלקנה אפרתי: זה חומר שהעברתם.

דנית גלעד: אנחנו מעבירים מידע שיכול להיות שאין מקום להעביר אותו אם אותו גורם נחקר על הרשלנות שלו.

זאב בילסקי: אנחנו נעבד נוהל כך שתעבירו את המידע שאני מתכוון אליו.

זאב בילסקי: בכל השאר תעשו מה שאתם רוצים.

זאב בילסקי: יכול להיות שתצטרכו לשנות קצת מהדיווח שאתם נותנים היום, כי יש הרבה דברים שלא מעניינים אותנו.

זאב בילסקי: מה שמעניין אותי זה מה אני יכול לעשות.

זאב בילסקי: כל השאר זה לסטטיסטיקות.

זאב בילסקי: יכול להיות – אל תיבהלי כי זה כרוך בעלויות - שאנחנו ננסה לעשות משהו שאתם תדווחו לרשות, הרשות תעביר תוך כך וכך שעות ואנחנו נפקח על ראשי הרשויות שהם עושים את זה.

זאב בילסקי: זה מה שאני רוצה בהצעת החוק שלי.

זאב בילסקי: אם בדיווח הרגיל שאתם נותנים זה מצוי זה בסדר, אבל אם לא, יכול להיות שנבקש מכם שתדווחו להם דברים שיכולים לעזור כדי שלא תיקרה אותה תאונה עוד שבוע.

זאב בילסקי: אם זה הולך בנוהל הקיים – נניח שצריך לשנות בלי עלויות – נעשה את זה.

זאב בילסקי: אם לא, אנחנו נסתדר עם הרשות בחומר שאתם מעבירים להם.

זאב בילסקי: בחקיקה אחרת אני אכתוב מה אתם צריכים להעביר לרשות המקומית.

זאב בילסקי: היום אנחנו חייבים להציל את החוק הזה, כי זאת תחילתה של דרך שבסופו של דבר תמנע תאונות דרכים.

זאב בילסקי: אני נאלץ פה להתפשר על דברים שלא רציתי להתפשר עליהם.

זאב בילסקי: לקראת השנייה והשלישית נוכל לדבר עם השר.

חיים אמיגה: החומר שמועבר לרשות הלאומית לבטיחות בדרכים כולל בתוכו את החומרים הרלוונטיים ואת החומרים שיכולים להיות חומרי חקירה ביחס לאותה רשות.

חיים אמיגה: מה שאנחנו מבקשים זה שמתוך החומר שמועבר לרשות הלאומית.

חיים אמיגה: .

חמד עמאר: יהיה תיאום בינכם לרשות הלאומית לבטיחות בדרכים לגבי החומר שמועבר לרשויות.

אלקנה אפרתי: האם מבחינת נוסח הצעת החוק יש איזה שהוא שינוי שאתם רוצים?

דנית גלעד: אולי אפשר להוסיף שהחומר הזה יועבר, אלא אם כן המשטרה ביקשה שהוא לא יועבר.

חמד עמאר: חלקו לא יועבר.

דנית גלעד: שחלקו לא יועבר על-מנת לא לפגוע בחקירה.

חמד עמאר: בסדר, אין בעיה.

אלקנה אפרתי: המשטרה היא זו שתחליט מה החלקים הרלוונטיים.

דנית גלעד: יכול להיות שהמעבר של המידע יהיה בממשק ממוחשב, אלא אם כן המשטרה ביקשה באופן מסוים לגבי תיק מסוים לא להעביר מידע אם יש בו כדי לפגוע בחקירה.

חמד עמאר: אני מעמיד את זה להצבעה.

חמד עמאר: מי בעד?

חמד עמאר: בעד – פה אחד

חמד עמאר: נמנעים –אין

חמד עמאר: אנחנו מאשרים את זה עם השינויים הדרושים.

לאה ורון: חבר הכנסת בילסקי הצביע במקום חבר הכנסת יואל חסון.

לאה ורון: האוצר צריך להעביר עלות תקציבית שכרוכה בהצעת החוק.

אסף וסרצוג: כפי שהוצג כאן על ידי גל מהמשרד לביטחון פנים, משטרת ישראל העבירה הערכת עלות שנעה החל מ..

חמד עמאר: אחרי השינויים.

אסף וסרצוג: הנוסח הקיים היום מחייב אותם לשלוח את הדוח שהם מכינים.

אסף וסרצוג: מדובר בעלות של עשרות אלפי שקלים בשנה.

אלקנה אפרתי: העלות תהיה עשרות אלפי שקלים בשנה?

אסף וסרצוג: במידה ומשטרת ישראל מתחייבת לשלוח את אותו דוח שהיא אמורה לשלוח היום לרשות הלאומית לבטיחות בדרכים וכל מה שנותר זה התיאום בינה לבין הרשות בעניין העברת הדוח לרשויות המקומיות, אז כן.

חמד עמאר: תודה רבה, אני נועל את הישיבה.